Jahnátek, Ľubomír, minister pôdohospodárstva a rozvoja vidieka SR (2012-10-25):
Ďakujem pekne za slovo, pani predsedajúca. Vážené panie poslankyne, páni poslanci, Správu o poľnohospodárstve a potravinárstve Slovenskej republiky (tzv. Zelenú správu) za rok 2011 predkladám na základe zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka. Zámerom Zelenej správy je informovať o situácii, o poľnohospodárstve a potravinárstve u nás a vo svete, o medziročnom vývoji, o výrobe a o trhu, o ekonomickej, finančnej situácii v podnikateľských subjektoch, o rozvoji vidieka, o regionálnom rozvoji, ale aj o postavení poľnohospodárstva a potravinárstva v hospodárstve Slovenskej republiky a tiež v rámci krajín v Európskej únii. Dôsledky doznievajúcej hospodárskej a finančnej krízy sa prejavili v sektore pôdospodárstva. Podľa predbežných údajov Štatistického úradu za rok 2011 hrubá poľnohospodárska produkcia síce vzrástla v bežných cenách o 24,3 %, ale v stálych cenách klesla o 3,6 % oproti roku 2010. Subjekty v poľnohospodárskej prvovýrobe podľa predbežných údajov Štatistického úradu dosiahli v roku 2011 kladný výsledok hospodárenia pred zdanením vo výške 31,8 milióna eur. Ekonomická výkonnosť poľnohospodárstva sa medziročne mierne oživila. Zmenil sa trend vo vývoji výsledku hospodárenia z predchádzajúcich dvoch stratových rokov. K pozitívnemu trendu výsledku hospodárenia prispel rýchlejší rast výnosov, 7,3 %, ako nákladov, ktorých rast bol 5 %. Zvýšené výnosy boli ovplyvnené narastajúcimi cenami poľnohospodárskych výrobkov, ktoré sa premietli do zvýšenia tržieb o 17,2 %, najmä zvýšenia tržieb za rastlinné výrobky, 37 %, a následne zvýšenia pridanej hodnoty 23,9 %. K zlepšeniu výsledku hospodárenia prispeli hlavne vyššie hektárové úrody u väčšiny hlavných plodín rastlinnej produkcie. Naďalej však klesali stavy všetkých druhov hospodárskych zvierat, najmä ošípaných o 15,6 % a hydiny 12,4 %. Produkcia mlieka sa medziročne mierne zvýšila. Na základe výsledkov štatistického výberového zisťovania pracovných síl Štatistického úradu v roku 2011 pracovalo v poľnohospodárstve 51 600 osôb, čo bolo v porovnaní s predchádzajúcim menej o 4 700 osôb, čo je pokles 8,3 %. Priemerný vek pracovníkov v poľnohospodárstve v roku 2011 činil 46 rokov. Všeobecne sa v poľnohospodárstve vzdelanostná štruktúra zlepšuje, podiel vysokoškolsky vzdelaných pracovníkov v roku 2011 predstavoval 10,4 % a od roku 2000 sa s miernymi odchýlkami zvyšoval. Tento trend je vzhľadom na modernizáciu tohto odvetvia pozitívny. Mzdový vývoj bol v poľnohospodárstve pozitívnym, nárast bol 5,3 % na úroveň 612 eur. Avšak mzdová disparita medzi poľnohospodárstvom a národným hospodárstvom pretrváva. V rámci rastlinnej výroby bol rok 2011 z hľadiska úrody i napriek výkyvom počasia v niektorých regiónoch Slovenska pre väčšinu plodín priaznivý a prejavil sa vo zvýšení úrody z jedného hektára. U takmer všetkých plodín bol zaznamenaný rast produkcie s výnimkou kŕmnych okopanín a jabĺk, čo bolo spôsobené poklesom zberných plôch. Ceny komodít rastlinnej výroby sa zvýšili o 23,2 %, a to najmä u obilnín a olejnín. V situácia sa v živočíšnej výrobe sa opäť zhoršila, pokles počtu kusov hovädzieho dobytka pokračoval, aj keď pomalšie ako pred rokom. Medziročne sa znížil počet kusov hovädzieho dobytka na vyše 463-tisíc, čo bolo menej o 4-tisíc kusov. Počet kráv klesol o 3 100 kusov. Výroba kravského mlieka na Slovensku vzrástla o 1,1 % a dosiahla vyše 928-tisíc ton. V chove ošípaných sa situácia zhoršila, ku koncu roku 2011 sa dosiahol stav 580-tisíc kusov ošípaných, čo bolo oproti roku 2010 menej o 106-tisíc kusov. Počet hydiny spolu dosiahol 11,4 milióna kusov, čo bolo medziročne menej až o 12,4 %. Produkcia jatočnej hydiny v porovnaní s predchádzajúcim rokom klesla o 17,9 %. Chov oviec klesol o 0,7 %, stavy kôz, capov poklesli o 3,5 %. Ceny komodít živočíšnej výroby sa zvýšili o 10,8 %. Popri prudkom zvýšení cien poľnohospodárskych výrobkov o 16,7 % došlo i k nárastu cien vstupov, ktoré sa zvýšili o 11 %. Investície v poľnohospodárstve sa medziročne zvýšili o 12,6 %. Potravinársky priemysel zahrňujúci výrobu potravín, nápojov a tabakových výrobkov dosiahol podľa predbežných štatistických údajov uvádzaných v Štatistickej správe o základných vývojových tendenciách v hospodárstve kladný výsledok pred zdanením vo výške 110,3 milióna eur. Najvyšší výsledok hospodárenia, zisk 24,4 milióna dosiahol odbor kakaa, čokolády a cukroviniek. Podľa výsledkov štatistického výberového zisťovania pracovných síl Štatistického úradu bolo v roku 2011 v potravinárskej výrobe zamestnaných celkom 49 600 osôb, čo je pokles medziročne 10,3 %. Ceny výrobcov potravín, nápojov a tabaku medziročne vzrástli o 5,4 %. Obrat zahraničného obchodu s poľnohospodárskymi a potravinárskymi výrobkami v roku 2011 sa zvýšil o 22 % v dôsledku nárastu cien vývozu o 31,5 %, ako aj dovozu o 15,5 %. V rámci uplatňovania spoločnej poľnohospodárskej politiky EÚ dosiahli výdavky do poľnohospodárstva a potravinárstva v roku 2011 objem 809,5 milióna eur a medziročne klesli o 6,3 %. Najväčší podiel na celkových výdavkoch v roku 2011 mali platby na rozvoj vidieka. Z prostriedkov EÚ, národných zdrojov boli v roku 2011 vyplatené priame platby do výšky 90 % priemeru krajín EÚ-pätnástky. Zo štátneho rozpočtu tam bol príspevok 10 %, upravený rozpočet na priame platby celkom pre rok 2011 v objeme 365,2 milióna eur bolo vyčerpaných v plnej výške. V rámci regionálneho rozvoja boli v roku 2011 realizované platby prijímateľom pomoci na základe žiadosti o platbu systému predfinancovania, zálohových platieb a refundácie v celkovej sume 366,8 milióna eur. Materiál bol predmetom medzirezortného pripomienkovacieho konania. Opodstatnené pripomienky boli akceptované. Správa bola dňa 20. 8. 2012 prerokovaná na Hospodárskej a sociálnej rade Slovenskej republiky, ktorá ju vzala na vedomie. Materiál bol schválený bez rozporov na rokovaní vlády dňa 5. 9. 2012. Výbor Národnej rady pre pôdohospodárstvo a životné prostredie vzal materiál bez zásadných pripomienok na vedomie 10. 10. 2012. Správa sa predkladá bez rozporu. Odporúčam preto, aby ju Národná rada Slovenskej republiky vzala na vedomie. Ďakujem pekne.